भारत सरकार

कृषि एवं किसान कल्याण मंत्रालय

कृषि, सहकारिता एवं किसान कल्याण विभाग

**राज्य सभा**

**अतारांकित प्रश्न संख्या 637**

**08 फरवरी, 2019 को उत्तरार्थ**

**विषय: उत्पादन की वास्तविक लागत के अनुसार न्यूनतम समर्थन मूल्य को बढ़ाना**

**637. श्री नीरज शेखरः**

**श्री रवि प्रकाश वर्माः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या सरकार जानती है कि सरकार द्वारा निर्धारित उत्पादन लागत किसानों द्वारा वहन की गई वास्तविक उत्पादन लागत से मेल नहीं खाती है और यही कारण है कि देश भर में किसान आंदोलन कर रहे हैं और वास्तविक लागत पर स्वामीनाथन आयोग को लागू करने की मांग कर रहे हैं;

(ख) यदि हां, तो क्या सरकार उत्पादन की लागत पर विचार करेगी और उत्पादन की वास्तविक लागत के आधार पर न्यूनतम समर्थन मूल्य को बढ़ाएगी;

(ग) यदि हां, तो तत्संबंधी ब्यौरा क्या है;

(घ) यदि नहीं, तो इसके क्या कारण हैं;

(ङ) क्या सरकार शीघ्र खराब होने वाली वस्तुएं जैसे सब्जियों और फलों को भी न्यूनतम समर्थन मूल्य के अंतर्गत लाएगी; और

(च) यदि हां, तो तत्संबंधी ब्यौरा क्या है?

**उत्तर**

**कृषि एवं किसान कल्याण मंत्रालय में राज्यमंत्री**

**(श्री गजेन्द्र सिंह शेखावत)**

(क) से (घ): उत्पादन लागत न्यूनतम समर्थन मूल्य (एमएसपी) के निर्धारण में महत्वपूर्ण कारकों में से एक है। अपने मूल्‍य नीति सिफारिशें करते समय, कृषि लागत और मूल्य आयोग (सीएसीपी) सभी लागतों पर व्‍यापक रूप से विचार करता है। सीएसीपी एमएसपी संबंधी अपनी सिफारिश करते समय अखिल भारतीय भारित औसत उत्‍पादन लागत का उपयोग करता है और एकरूप एमएसपी की सिफारिश करता है जो सभी राज्‍यों के लिए लागू होता है। लागत में सभी अदा की गई लागतें शामिल हैं जैसे किराया मानव श्रम, बैल श्रम/मशीन श्रम के लिए व्‍यय, भूमि में पट्टे के लिए दिया गया किराया, बीज, उर्वरक, खाद जैसे भौतिक आदानों के उपयोग के लिए नकद या वस्‍तु के रूप में किया गया व्‍यय, सिचाई प्रभार, उपकरणों और कृषि भवनों का मूल्‍यह्रास, कार्यशील पूंजी पर ब्‍याज, पंप सेटों आदि के प्रचालन के लिए डीजल/विद्युत आदि, विविध व्‍यय और पारिवारिक श्रम का आरोपित मूल्‍य। इसलिए विचार की गई लागतें बहुत व्‍यापक हैं।

डॉ. एम. एस. स्वामीनाथन की अध्यक्षता वाले राष्ट्रीय कृषक आयोग (एनसीएफ) ने यह सिफारिश की थी कि न्यूनतम समर्थन मूल्य भारित औसत उत्पादन लागत की तुलना में कम से कम 50 प्रतिशत अधिक होना चाहिए। तथापि, जब तत्‍कालीन सरकार द्वारा राष्ट्रीय कृषक नीति, 2007 को अंतिम रूप दिया गया था तब उत्पादन लागत के ऊपर 50 प्रतिशत लाभ प्रदान करने संबंधी इस सिफारिश को शामिल नहीं किया गया था। डॉ. एम. एस. स्वामीनाथन ने एनसीएफ पर अपनी रिपोर्ट में एमएसपी को निर्धारित करने के विभिन्न आयामों पर चर्चा की थी, किंतु राष्ट्रीय कृषक नीति को अंतिम रूप देते समय, तत्कालीन सरकार ने मौजूदा स्थापित पद्धतियों को स्वीकार किया था।

सरकार ने 2018-19 मौसम के लिए सभी अधिदेशित खरीफ, रबी और अन्य वाणिज्यिक फसलों के लिए अखिल भारतीय भारित औसत उत्पादन लागत पर कम से कम 50 प्रतिशत मुनाफे के साथ न्‍यूनतम समर्थन मूल्‍य (एमएसपी) में वृद्धि की है। फसलों के पैदावार में अंतर के कारण और सिंचाई के स्‍तर, संसाधन उपलब्‍धता, फार्म मशीनीकरण, भू-जोत आकार आदि के कारण विभिन्‍न राज्‍यों में उत्‍पादन लागत अलग-अलग है। इसलिए, एमएसपी फसलों के लिए उत्‍पादन लागत पर लाभ अलग-अलग हो सकता है। अधिदेशित खरीफ और रबी फसलों के लिए अखिल भारतीय औसत उत्पादन लागत, एमएसपी और मुनाफा **अनुबंध-।** में दिया है।

 तथापि, कुछ किसान संगठनों ने एनसीएफ रिपोर्ट के कार्यान्‍वयन सहित कई मुद्दों को लेकर समय-समय पर विरोध जारी रखा है। सरकार का निर्णय एनसीएफ की भारित औसत उत्‍पादन लागत के संबंध में की गई सिफारिशों के पूर्णत: अनुरूप है।

(ङ) और (च): न्‍यूनतम समर्थन मूल्‍य योजना में उन फसलों को शामिल किया जाता है जो लंबे समय तक खराब नहीं होते हैं और अखिल भारतीय स्‍तर पर उपभोग किए जाते हैं और/या खाद/पौषाहार सुरक्षा के लिए आवश्‍यक हैं। सरकार एमएसपी के तहत शामिल नहीं किए गए कृषि और बागवानी फसलों की खरीद के लिए बाजार हस्तक्षेप योजना (एमआईएस) का कार्यान्वयन करती है। एमआईएस का कार्यान्वयन बंपर फसल की स्थिति में इन जिन्सों के उत्पादकों को मजबूरीवश बिक्री करने से बचाने के लिए किया जाता है जब इनका मूल्य आर्थिक स्तर/उत्पादन लागत से कम हो जाते हैं।

**अनुबंध-।**

|  |
| --- |
| **दिनांक 08.02.2019 को उत्‍तर के लिए राज्‍य सभा अतारांकित प्रश्‍न संख्‍या 637 के भाग (क) से (घ) के उत्‍तर में उल्‍लिखित अनुबंध** |
| **अधिदेशित खरीफ और रबी फसलों के लिए अखिल भारतीय भारित औसत अनुमानित उत्पादन लागत** |
|  (रू./क्‍विंटल) |
| क्र.सं. | फसल | 2013-14 | 2016-17 | 2017-18 | 2018-19 |
| उत्‍पादन लागत | एमएसपी | लागत पर कुल अंतर (%) | उत्‍पादन लागत | एमएसपी | लागत पर कुल अंतर (%) | उत्‍पादन लागत | एमएसपी | लागत पर कुल अंतर (%) | उत्‍पादन लागत | एमएसपी | लागत पर कुल अंतर (%) |
| 1 | धान | 961 | 1310 | 36.3 | 1045 | 1470 | 40.7 | 1117 | 1550 | 38.8 | 1166 | 1750 | 50.1 |
| 2 | ज्‍वार | 1269 | 1500 | 18.2 | 1501 | 1625 | 8.3 | 1556 | 1700 | 9.3 | 1619 | 2430 | 50.1 |
| 3 | बाजरा | 768 | 1250 | 62.8 | 925 | 1330 | 43.8 | 949 | 1425 | 50.2 | 990 | 1950 | 97.0 |
| 4 | मक्‍का | 860 | 1310 | 52.3 | 966 | 1365 | 41.3 | 1044 | 1425 | 36.5 | 1131 | 1700 | 50.3 |
| 5 | रागी | 1338 | 1500 | 12.1 | 1733 | 1725 | -0.5 | 1861 | 1900 | 2.1 | 1931 | 2897 | 50.0 |
| 6 | तूर (अरहर) | 3090 | 4300 | 39.2 | 3241 | 5050 | 55.8 | 3318 | 5450 | 64.3 | 3432 | 5675 | 65.4 |
| 7 | मूंग | 3775 | 4500 | 19.2 | 4065 | 5225 | 28.5 | 4286 | 5575 | 30.1 | 4650 | 6975 | 50.0 |
| 8 | उड़द | 3144 | 4300 | 36.8 | 3584 | 5000 | 39.5 | 3265 | 5400 | 65.4 | 3438 | 5600 | 62.9 |
| 9 | मूंगफली | 2720 | 4000 | 47.1 | 3371 | 4220 | 25.2 | 3159 | 4450 | 40.9 | 3260 | 4890 | 50.0 |
| 10 | सोयाबीन $ | 1692 | 2560 | 51.3 | 1852 | 2775 | 49.8 | 2121 | 3050 | 43.8 | 2266 | 3399 | 50.0 |
| 11 | सुरमुखी | 3000 | 3700 | 23.3 | 3479 | 3950 | 13.5 | 3481 | 4100 | 17.8 | 3592 | 5388 | 50.0 |
| 12 | तिल | 2919 | 4500 | 54.2 | 4188 | 5000 | 19.4 | 4067 | 5300 | 30.3 | 4166 | 6249 | 50.0 |
| 13 | रामतिल | 2279 | 3500 | 53.6 | 3366 | 3825 | 13.6 | 3912 | 4050 | 3.5 | 3918 | 5877 | 50.0 |
| 14 | कपास# | 2485 | 3700 | 48.9 | 2889 | 3860 | 33.6 | 3276 | 4020 | 22.7 | 3433 | 5150 | 50.0 |
| 15 | गेहूँ | 679 | 1400 | 106.1 | 797 | 1625 | 103.9 | 817 | 1735 | 112.4 | 866 | 1840 | 112.5 |
| 16 | जौ | 676 | 1100 | 62.6 | 816 | 1325 | 62.4 | 845 | 1410 | 66.9 | 860 | 1440 | 67.4 |
| 17 | चना | 1786 | 3100 | 73.6 | 2241 | 4000 | 78.5 | 2461 | 4400 | 78.8 | 2637 | 4620 | 75.2 |
| 18 | लेंटिल (मसूर) | 1799 | 2950 | 64.0 | 2174 | 3950 | 81.7 | 2366 | 4250 | 79.6 | 2532 | 4475 | 76.7 |
| 19 | रेपसीड और सरसों | 1307 | 3050 | 133.4 | 1871 | 3700 | 97.8 | 2123 | 4000 | 88.4 | 2212 | 4200 | 89.9 |
| 20 | कुसुम्‍भ | 2558 | 3000 | 17.3 | 3049 | 3700 | 21.4 | 3125 | 4100 | 31.2 | 3294 | 4945 | 50.1 |
| $ सोयाबीन (पीला) के लिए एमएसपी दिया गया है। |  |  |  |  |  |
| # कपास लंबा रेशा (एलएस) के लिए एमएसपी दिया गया है। |  |  |  |  |  |  |  |  |  |

\*\*\*\*\*